पोंटी की कार्यशैली बेहद गुपचुप तरीके से परवान चढ़ती थी, वह मीडिया से दूर रहता तो राजनीतिक मंचों पर भी कभी नहीं दिखता, लेकिन राजनेताओं को अपने इशारे पर नचाने की उसे महारथ हासिल थी। कुबेर जी उस पर मेहरबान थे तो वह बड़े-बड़े नेताओं पर ‘लक्ष्मी’ की मेहरबानी दिखाकर उन्हें अपना मुरीद बना लेता। शराब माफिया के रूप में कार्य करने वाला पोंटी अपने रिश्ते सत्तारूढ़ पार्टी के नेताओं से तो मजबूती के साथ बनाकर रखता ही था, विपक्षी दलों के नेताओं को भी वह कभी इस बात का अहसास नहीं होने देता कि विपक्ष में होने के कारण पोंटी के लिए वह गैर-जरूरी हैं।